ดอลล์ปรับลงหลังข้อมูลเศรษฐกิจสหรัฐอ่อนแอ
ค่าเงินดอลลาร์สหรัฐปรับตัวลงเมื่อเทียบสกุลเงินหลักอื่นๆ เมื่อคืนนี้ (15 เม.ย.) หลังข้อมูลเศรษฐกิจโดยรวมของสหรัฐที่มีการเปิดเผยเมื่อคืนนี้ออกมาในเชิงลบ
16 เม.ย. 2558

สำนักข่าวอินโฟเควสท์รายงานว่า ค่าเงินดอลลาร์สหรัฐปรับตัวลงเมื่อเทียบสกุลเงินหลักอื่นๆ เมื่อคืนนี้ (15 เม.ย.) หลังข้อมูลเศรษฐกิจโดยรวมของสหรัฐที่มีการเปิดเผยเมื่อคืนนี้ออกมาในเชิงลบ
ทั้งนี้ ค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.0682 ดอลลาร์สหรัฐ จาก 1.0658 ดอลลาร์สหรัฐ ขณะที่เงินปอนด์เพิ่มขึ้นที่ 1.4845 ดอลลาร์สหรัฐ จากระดับ 1.4781 ดอลลาร์สหรัฐ, ค่าเงินดอลลาร์สหรัฐปรับลงเทียบกับสกุลเงินเยนที่ 118.91 เยน เทียบกับระดับ 119.39 เยน และลดลงเมื่อเทียบกับฟรังก์สวิสที่ระดับ 0.9642 ฟรังก์ จาก 0.9728 ฟรังก์ และค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7681 ดอลลาร์สหรัฐ จากระดับ 0.7630 ดอลลาร์
ดอลลาร์สหรัฐได้รับแรงกดดัน หลังจากธนาคารกลางสหรัฐ (FED) รายงานเมื่อคืนนี้ว่า การผลิตภาคอุตสาหกรรมเดือนมี.ค.ลดลง 0.6% หลังจากเพิ่มขึ้น 0.1% ในเดือนก.พ. ขณะที่การผลิตภาคอุตสาหกรรมในช่วงไตรมาสแรกปีนี้ ปรับลง 1.0% เมื่อเทียบรายปี ซึ่งเป็นการลดลงรายไตรมาสครั้งแรกนับตั้งแต่ช่วงไตรมาส 2 ปี 2552
ขณะเดียวกัน ดอลลาร์ยังได้เผชิญปัจจัยลบ เนื่องจากกิจกรรมภาคการผลิตในเขตนิวยอร์กอ่อนแรงลงในเดือนเม.ย. โดยเฟดสาขานิวยอร์กเปิดผยว่าดัชนีภาวะธุรกิจโดยรวม (Empire State Index) เดือนเม.ย.ลดลงแตะ -1.19 จากระดับ 6.90 ในเดือนมี.ค. โดยดัชนีที่เป็นบวกแสดงถึงภาวะการขยายตัว และดัชนีที่ต่ำกว่า 0 บ่งชี้ว่าภาคธุรกิจอยู่ในภาวะหดตัว